b"\n_START_ARTICLE_\nTom Petty\n_START_SECTION_\nEl\xc3\xa4m\xc3\xa4 ja ura\n_START_PARAGRAPH_\nPetty syntyi Gainesvilless\xc3\xa4 ja opiskeli Gainesville High Schoolissa. H\xc3\xa4n j\xc3\xa4tti koulun 17-vuotiaana ja liittyi Mudcrutch-nimiseen yhtyeeseen. Yhtye siirtyi 1970-luvun alussa Los Angelesiin mutta hajosi. Vuonna 1975 Petty perusti uuden yhtyeen nimelt\xc3\xa4 Heartbreakers, jonka laulajaksi ja kitaristiksi h\xc3\xa4n ryhtyi. Yhtye julkaisi esikoisalbuminsa Tom Petty & the Heartbreakers 1976. Albumi menestyi hyvin etenkin Britanniassa, miss\xc3\xa4 Heartbrakers teki kiertueen. Vuonna 1978 ilmestynyt You're Gonna Get It! oli yhtyeen ensimm\xc3\xa4inen kultalevy._NEWLINE_Vuonna 1979 Petty haki konkurssia taistellessaan uudesta levytyssopimuksesta. H\xc3\xa4n onnistui lopulta vaihtamaan ABC:lt\xc3\xa4 Backstreet Recordsille ja julkaisi ensimm\xc3\xa4isen menestysalbuminsa Damn the Torpedoes, joka nousi listakakkoseksi._NEWLINE_1980-luvun alkupuolella Petty teki yhteisty\xc3\xb6t\xc3\xa4 muiden artistien kuten Stevie Nicksin ja Dave Stewartin kanssa, ja 1986 h\xc3\xa4n soitti yhtyeineen Bob Dylanin maailmankiertueella. Southern Accents -albumin (1985) teon aikana Petty mursi vasemman k\xc3\xa4tens\xc3\xa4 ly\xc3\xb6ty\xc3\xa4\xc3\xa4n sen sein\xc3\xa4\xc3\xa4n. H\xc3\xa4nen talonsa paloi ep\xc3\xa4illyss\xc3\xa4 murhapoltossa 1986, ja suurin osa h\xc3\xa4nen omaisuudestaan tuhoutui. Jeff Lynnen tuottama Full Moon Fever (1989) on Pettyn suurimpia menestyslevyj\xc3\xa4. Vuosina 1988 ja 1990 Petty levytti my\xc3\xb6s Traveling Wilburys -superyhtyeen riveiss\xc3\xa4._NEWLINE_Petty allekirjoitti vuonna 1992 kuuden albumin sopimuksen Warner Brosin kanssa. H\xc3\xa4n erosi pitk\xc3\xa4aikaisesta avioliitostaan 1996._NEWLINE_Pettyll\xc3\xa4 oli pieni\xc3\xa4 rooleja elokuvissa ja televisiossa, kuten Lucky-hahmon \xc3\xa4\xc3\xa4ni Kukkulan kuningas -animaatiosarjassa._NEWLINE_Vuonna 2014 julkaistu Hypnotic Eye oli Pettyn ensimm\xc3\xa4inen listaykk\xc3\xb6salbumi Yhdysvalloissa._NEWLINE_Petty vietiin 2. lokakuuta 2017 sairaalaan tajuttomana ja hengitt\xc3\xa4m\xc3\xa4tt\xc3\xb6m\xc3\xa4n\xc3\xa4. H\xc3\xa4n kuoli sairaalassa samana iltana. Kuolinsyyn\xc3\xa4 oli useiden sis\xc3\xa4elinten pett\xc3\xa4minen, jonka aiheutti vahingossa otettu l\xc3\xa4\xc3\xa4kkeiden yliannostus.\n_START_SECTION_\nTunnustukset\n_START_PARAGRAPH_\nPetty oli vuodesta 1981 l\xc3\xa4htien ollut kuusitoista kertaa ehdolla Grammy-palkinnon saajaksi, ja palkinto on my\xc3\xb6nnetty h\xc3\xa4nelle kahdesti. Pettylle my\xc3\xb6nnettiin vuonna 1999 t\xc3\xa4hti Hollywood Walk of Famelle, ja vuonna 2002 Tom Petty & the Heartbreakers p\xc3\xa4\xc3\xa4si Rock and Roll Hall of Fameen."